แรงซื้อกลุ่ม “ปิโตรฯ” ดัน SET พลิกปิดบวก 0.29 จุด
SET ปิดบวก 0.29 จุด รับแรงซื้อปิโตรเคมี ขณะที่แนวโน้มพรุ่งนี้เก็งไซด์เวย์รอตัวเลขเงินเฟ้อสหรัฐ อัพไซด์เริ่มจำกัด ให้แนวต้าน 1,695-1,700 จุด ส่วนแนวรับ 1,680-1,685 จุด
SET ปิดบวก 0.29 จุด รับแรงซื้อปิโตรเคมี ขณะที่แนวโน้มพรุ่งนี้เก็งไซด์เวย์รอตัวเลขเงินเฟ้อสหรัฐ อัพไซด์เริ่มจำกัด ให้แนวต้าน 1,695-1,700 จุด ส่วนแนวรับ 1,680-1,685 จุด
10 ม.ค. 2566

 
นายชาญชัย พันทาธนากิจ ผู้ช่วยผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยวันนี้ส่วนใหญ่เคลื่อนไหวในแดนลบก่อนปิดบวกได้เล็กน้อย จากแรงซื้อเข้ามาในหุ้นกลุ่มปิโตรเคมี แบงก์ และพลังงานต้นน้ำ สลับแรงขายกลุ่มค้าปลีก-กลุ่มไฟแนนซ์ที่วานนี้ขึ้นมาแรง ส่วนตลาดหุ้นภูมิภาคเอเชียส่วนใหญ่ปรับลง
อย่างไรก็ตาม ตลาดหุ้นไทยเริ่มมีอัพไซด์จำกัดมากขึ้นหลังเข้าใกล้ 1,700 จุด ทำให้มีแรงขายทำกำไรออกมา และรับปัจจัยบวกต่างๆ ไปค่อนข้างมากแล้วในช่วงที่ผ่านมาทั้งจีนเปิดประเทศ และความคาดหวังธนาคารกลางสหรัฐฯ (เฟด) มีโอกาสชะลอขึ้นดอกเบี้ย
สำหรับแนวโน้มตลาดหุ้นไทยวันพรุ่งนี้คาดแกว่งไซด์เวย์รอติดตามรายงานตัวเลขเงินเฟ้อสหรัฐฯในคืนวันพฤหัสบดีนี้ และคืนนี้ติดตามถ้อยแถลงของประธานเฟดในงานเสวนาที่กรุงสตอกโฮล์มจะส่งสัญญาณสำคัญเกี่ยวกับทิศทางดอกเบี้ยสหรัฐฯ อย่างไรให้แนวต้าน 1,695-1,700 จุด แนวรับ 1,680-1,685 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTGC มูลค่าการซื้อขาย 3,497.36 ล้านบาท ปิดที่ 50.25 บาท เพิ่มขึ้น 2.75 บาท
DELTA มูลค่าการซื้อขาย 3,127.32 ล้านบาท ปิดที่ 832.00 บาท ลดลง 10.00 บาท
IVL มูลค่าการซื้อขาย 2,811.47 ล้านบาท ปิดที่ 41.25 บาท เพิ่มขึ้น 2.75 บาท
CPALL มูลค่าการซื้อขาย 2,808.86 ล้านบาท ปิดที่ 71.00 บาท ลดลง 2.00 บาท
KBANK มูลค่าการซื้อขาย 2,737.81 ล้านบาท ปิดที่ 155.50 บาท เพิ่มขึ้น 1.00 บาท